6 วิธีตรวจสุขภาพหัวใจมีอะไรบ้าง
1.การตรวจสุขภาพหัวใจมีด้วยกันหลายวิธี ขึ้นอยู่กับอาการของผู้ป่วยและดุลยพินิจของแพทย์ที่ทำการรักษา ซึ่งวิธีการตรวจสุขภาพหัวใจมีด้วยกันดังนี้
การตรวจร่างกายทั่วไป : เพื่อดูสภาพร่างกาย น้ำหนัก ส่วนสูง อัตราชีพจร จังหวะการเต้นหัวใจ หรือเสียงหัวใจ และประวัติสุขภาพของตนเองและบุคคลในครอบครัว ที่อาจเป็นองค์ประกอบของสาเหตุโรคหัวใจที่เกิดขึ้น รวมถึงดูโรคอื่นๆ ที่อาจพบร่วมด้วย

2.การตรวจคลื่นไฟฟ้าหัวใจ (Electrocardiography : EKG, ECG) : เป็นการตรวจเพื่อดูกระแสไฟฟ้าที่หัวใจผลิตออกมาขณะที่หัวใจบีบและคลายตัว โดยจะแสดงผลออกมาเป็นรูปแบบของกระดานกราฟคลื่นไฟฟ้าออกมา
     หากผลคลื่นไฟฟ้าที่ออกมามีลักษณะสม่ำเสมอแสดงว่าหัวใจทำงานปกติ แต่หากผลคลื่นไฟฟ้าที่ออกมามีลักษณะผิดปกติ เช่น รูปแบบของสัญญาณไฟฟ้าไม่สม่ำเสมอหรือมีความแตกต่างในบางจุด อาจแสดงถึงความผิดปกติบางอย่างที่เกิดขึ้นบริเวณใดบริเวณหนึ่งของหัวใจ เหมาะสำหรับช่วยค้นหาความผิดปกติของโรคหัวใจเต้นผิดจังหวะหรือกล้ามเนื้อหัวใจโต ทั้งนี้การตรวจนี้อาจให้ผลปกติได้ในผู้ที่มีภาวะหัวใจขาดเลือดเฉียบพลัน ดังนั้นหากสงสัยว่าตัวเองมีภาวะนี้แนะนำให้ตรวจซ้ำ

3.การตรวจสมรรถภาพหัวใจขณะออกกำลังกาย (Exercise Stress Test : EST) : เป็นการตรวจคลื่นไฟฟ้าหัวใจขณะออกกำลังกายด้วยการวิ่งสายพาน เพื่อดูว่าเมื่อร่างกายต้องออกแรงอย่างหนัก ผู้ป่วยมีภาวะกล้ามเนื้อหัวใจขาดเลือดหรือภาวะหัวใจเต้นผิดจังหวะที่เกิดขณะออกกำลังกายหรือไม่ โดยดูการเปลี่ยนแปลงของคลื่นไฟฟ้าหัวใจ รวมถึงอาการแสดงอื่นๆ เช่น หายใจลำบากหรือเจ็บแน่นหน้าอกร่วมด้วย
                 ผู้ป่วยเหล่านี้มักไม่มีอาการหรือความผิดปกติของคลื่นไฟฟ้าหัวใจขณะพัก แต่เมื่อออกกำลังกายหัวใจจะมีเลือดไปเลี้ยงไม่เพียงพอ ทำให้เกิดความผิดปกติของคลื่นไฟฟ้าหัวใจ ช่วยให้แพทย์สามารถตรวจวินิจฉัยได้

4.การตรวจคราบหินปูนในหลอดเลือดหัวใจ (CT Calcium Scoring) : เป็นวิธีการตรวจโดยใช้เครื่องเอกซเรย์คอมพิวเตอร์ความเร็วสูงหรือเรียกว่าเครื่อง CT scan ที่ทำหน้าที่วัดระดับแคลเซียมหรือหินปูนที่เกาะบริเวณหลอดเลือดที่ไปเลี้ยงหัวใจ เพื่อประเมินความเสี่ยงต่อการอุดตันของหลอดเลือด ที่เป็นสาเหตุของการเกิดโรคหลอดเลือดหัวใจตีบตัน
                 เนื่องจากเครื่อง CT scan มีความเร็วในการจับภาพสูงมาก ทำให้ภาพที่ออกมามีความคมชัดแม้มีคราบหินปูนในปริมาณน้อย และมีความแม่นยำสูง โดยจะบอกถึงปริมาณหินปูนที่สะสมอยู่ในผนังหลอดเลือดหัวใจ จึงมักใช้วิเคราะห์และประเมินความเสี่ยงของการเกิดโรคหลอดเลือดหัวใจเริ่มต้นในคนปกติได้ดี

5.การตรวจหัวใจด้วยคลื่นเสียงสะท้อนความถี่สูง (Echocardiogram : Echo) : เป็นการตรวจโดยใช้หัวตรวจชนิดพิเศษ ทำให้เห็นภาพโครงสร้างของหัวใจ โดยเป็นการส่งคลื่นความถี่สูงลงไปบริเวณหัวใจ จากนั้นคลื่นความถี่จะสะท้อนกลับมาเพื่อแสดงผลเป็นภาพออกมา ซึ่งผลจากการตรวจสามารถบอกถึงรูปร่างและความหนาของหัวใจ การบีบตัวของกล้ามเนื้อหัวใจ การทำงานของลิ้นหัวใจ ความดันในห้องหัวใจ หรือความผิดปกติที่เกิดขึ้นบริเวณหัวใจ
                 ทั้งนี้การตรวจคลื่นเสียงสะท้อนความถี่สูงจะไม่เห็นหลอดเลือดหัวใจโดยตรง และอาจได้ภาพที่ไม่ชัดเจน หากผู้ป่วยมีภาวะอ้วนหรือผอมมากเกินไป หรือมีถุงลมโป่งพอง เนื่องจากไขมันและอากาศมีผลต่อคลื่นความถี่สูง

6.การตรวจหัวใจด้วยเครื่องบันทึกไฟฟ้าแบบพกพา (Holter Monitor) : เป็นการติดเครื่องมือการตรวจวัดคลื่นไฟฟ้าหัวใจขนาดเล็กไว้กับตัวตลอด 24 ชั่วโมงหรือมากกว่า เพื่อบันทึกคลื่นไฟฟ้าหัวใจขณะทำกิจกรรมต่างๆ หากมีความผิดปกติบันทึกในเครื่องจะสามารถบอกถึงปัญหานั้นได้ เช่น ภาวะหัวใจเต้นผิดจังหวะ หรือหัวใจหยุดเต้นชั่วขณะ
อายุรศาสตร์ (อายุรศาสตร์) - Internal Medicine